ไทยพาณิชย์ขายบริษัทประกันโกยรายได้9.27หมื่นล้านบาท
ธนาคารไทยพาณิชย์คาดปีนี้มีกำไร หลังขายเอสซีบีไลฟ์ ทั้งหมดให้แก่กลุ่มเอฟดับบลิวดี
1 ก.ค. 2562

ธนาคารไทยพาณิชย์คาดปีนี้มีกำไร หลังขายเอสซีบีไลฟ์ ทั้งหมดให้แก่กลุ่มเอฟดับบลิวดี
นายวิชิต สุรพงษ์ชัย นายกกรรมการ ธนาคารไทยพาณิชย์ เปิดเผยว่า ธนาคารไทยพาณิชย์ได้ขายหุ้นบริษัทไทยพาณิชย์ประกันชีวิต (เอสซีบีไลฟ์) ทั้งหมดให้แก่กลุ่มเอฟดับบลิวดี เป็นมูลค่า 9.27 หมื่นล้านบาท คาดว่าจะแล้วเสร็จภายในปี 2562 โดยการเข้าทำรายการครั้งนี้ถือเป็นความร่วมมือด้านประกันชีวิตที่ใหญ่ที่สุดในเอเชียอาคเนย์
"จากการขายหุ้นเอสซีบีไลฟ์ทั้งหมดให้แก่กลุ่มเอฟดับบลิวดีครั้งนี้ จะส่งผลให้การดำเนินของธนาคารไทยพาณิชย์มีกำไรในปีนี้" นายวิชิต กล่าว
นอกจากนี้ธนาคารยังร่วมเป็นพันธมิตรกับเอฟดับบลิวดีโดยจะเสนอขายผลิตภัณฑ์ประกันชีวิตของเอฟดับบลิวดี ให้แก่ลูกค้าของธนาคารผ่านช่องทางจัดจำหน่ายต่าง ๆ ของธนาคารเป็นเวลา 15 ปี ซึ่งธนาคารจะยังได้รับค่าตอบแทนจาการขาย
อย่างไรก็ตามลูกค้าที่ถือครองกรมธรรม์ของเอสซีบีไลฟ์ จะไม่ได้รับผลกระทบใดๆ ลูกค้าจะยังคงได้รับผลประโยชน์ ความคุ้มครอง รวมถึงบริการอย่างต่อเนื่องดังที่กำหนดในกรมธรรม์ อีกทั้งกรมธรรม์ของเอสซีบีไลฟ์จะได้รับการดูแลอย่างต่อเนื่องโดยเอฟดับบลิวดี
ทั้งนี้ ธนาคารพาณิชย์ ได้แจ้งตลาดหลักทรัพย์แห่งประเทศไทย (ตลท.) ถึงการขายหุ้นเอสซีบีไลฟ์ให้แก่กลุ่มเอฟดับบลิวดี เมื่อช่วงเช้าวันนี้